REGULAMENTO DO PARQUE INFANTIL DE TRÁFICO DO CONCELLO DE LALÍN.
ADMINISTRACIÓN LOCAL — Municipal — Lalín (Ordenanzas e Regulamentos, 27/03/2015)

Tras a aprobación inicial do Regulamento do Parque Infantil de Tráfico do Concello de Lalín, na sesión celebrada polo Pleno da Corporación o día 26 de xaneiro de 2015, e dado que durante o período de información pública non se presentaron reclamacións ao mesmo, de conformidade co artigo 49 da Lei 7/1985, do 2 de abril, Reguladora das Bases do Réxime Local, enténdese definitivamente aprobado o acordo ata entón provisional. De acordo co previsto no artigo 70.2 da Lei 7/1985 procédese á publicación do texto íntegro do regulamento. A Educación Vial merece unha atención preferente en todo proxecto educativo e constitúe non só un medio fundamental para defender aos usuarios escolares dos perigos que do tráfico se derivan, senón ademáis é un investimento de futuro, que impón adoptar toda clase de esforzos. O Parque Infantil de Tráfico de Lalín constitúe un elemento pedagóxico complementario da educación vial que se desenvolve nos centros escolares e necesita dunha regulamentación adecuada á Orde do 31 de xaneiro de 1989 do Ministerio do Interior, pola que se regula a creación, funcionamento e regulamentación dos Parques Infantís de Tráfico. O presente Regulamento ten por obxecto a regulamentación do funcionamento do Parque Infantil de Tráfico de Lalín, propiedade do Excmo. Concello e cuxo control e vixilancia lle corresponde. O Concello de Lalín é consciente da importancia da materia e da labor complementaria que se pode realizar para mellorar a educación vial. Desta forma creou o Parque Infantil de Tráfico de Lalín, que se configura como un instrumento tendente a impartir un ensino teórico práctico sobre educación vial. As instalacións do Parque Infantil de Educación Vial están destinadas ao uso público, para un exclusivo fin educativo e sen ánimo de lucro. En todo o previsto no Regulamento resulta de aplicación supletoria o establecido na Orde do Ministerio do Interior de 31 de xaneiro de 1989, pola que se regula a creación, funcionamento e regulamentación dos Parques Infantís de Tráfico e Resolucións da Dirección Xeral de Tráfico do 15 de setembro de 1992 e 28 de outubro de 1994. O Parque Infantil de Tráfico de Lalín está situado nas proximidades do Lago Pontiñas, con acceso pola rúa Arenal. As instalacións están constituídas por un circuíto con viais e reprodución de situacións de circulación, contendo todos aqueles elementos de ordenación e regulación do tráfico, así como equipamento de vehículos que non poderán ser outros que bicicletas, ciclomotores, e pequenos karts con pedais non concebidos para a competición deportiva, e cun exclusivo fin educativo. a) Facilitar e promover a educación para a seguridade vial aos usuarios do Parque. b) Completar e ampliar a formación e contidos de seguridade vial que os usuarios reciben nos diversos centros educativos. c) Facilitar aos usuarios os medios prácticos necesarios para integrar coñecementos e condutas adecuadas e seguras. d) Favorecer e fomentar o respecto e a convivencia cidadá dos usuarios nas vías públicas. e) Xerar, desde os primeiros anos de escolarización, unha dinámica capaz de integrar no alumnado os seguintes conceptos: • Coñecemento das normas básicas de circulación. • Creación de actitudes de respecto e responsabilidade cidadá. • Formación dun criterio orientado a comprender e asumir o valor da norma como garantía de seguridade. f) Facilitar o acceso ao parque do público en xeral para fomentar a conduta respetuosa e segura fronte á condución e os peóns. Os métodos empregados nos ensinos dos contidos da educación vial deben ser eminentemente prácticos e sempre partindo do coñecido polos destinatarios. Con este fin procurarase dotar ao alumnado duns coñecementos teóricos previos sobre circulación, ben sexa polos responsables do Parque Infantil, ou ben polos profesores encargados do curso. Neste sentido: a) Os monitores do Parque determinarán os obxectivos tendo en conta a idade, materiais, instalacións, emprazamento, accesos, etc. co fin de familiarizar aos usuarios cos elementos que definen e constitúen as normas, sinais ordenadores e reguladoras do tráfico: formas, cores, iconos, marcas, etc. b) Adquirir e reforzar hábitos e actitudes positivas como peón na cidade e estrada, tanto de día como de noite. c) Adquirir e reforzar hábitos e actitudes seguras como condutor de bicicletas ou ciclomotores. d) Fomentar e desenvolver hábitos e valores de convivencia cidadá (cortesía, boa educación e sentido de responsabilidade). e) Presentar e familiarizar aos usuarios do parque coa figura do policía local e a súa importancia para a regulación do tráfico, e a prevalencia dos seus sinais sobre os demáis. f) Promover actitudes e boas prácticas respecto ao coidado e conservación do Parque Infantil de Tráfico. Os contidos que se seleccionen para estes obxectivos deben impartirse de forma teórica e práctica, cubrindo os ámbitos de peón, condutor e viaxeiro, así como atender ás necesidades de persoas con discapacidade. As actividades e os contidos, así como a avaliación, serán valorados e propostos pola Dirección do Parque. A titularidade do Parque Infantil de Tráfico correspóndelle ao Excmo. Concello de Lalín quen exercerá as funcións de control e vixilancia do mesmo e ostentará a responsabilidade do seu funcionamento e de cantas actuacións e actividades se programen a través do Concelleiro de Seguridade Cidadá. Nas campañas que se desenvolvan no Parque Infantil de Tráfico de Lalín, colaborarán os servizos operativos municipais correspondentes (Policía Local, Protección Civil, Obras, etc.). O financiamento do Parque Infantil de Tráfico, das campañas que nel se desenvolvan, das instalacións, do seu mantemento, vixilancia e dotación de medios persoais corresponderalle ao Excmo. Concello de Lalín, con recursos propios ou a través de solicitudes de axudas ou de contribucións de materiais doutras entidades. A Xunta Rectora poderá establecer acordos de colaboración con outras entidades ou organismos para desenvolver as actividades que se programen, así como para o financiamento do mesmo na adquisición de materiais e demais. Para a organización e funcionamento do Parque Infantil de Tráfico de Lalín crearase unha Xunta Rectora integrada polos seguintes membros designados pola entidade da que cada un dependa: • O Alcalde ou pers oa en quen delegue. • O Xefe Provincial de Tráfico ou persoa en quen delegue. • Un representante do órgano provincial con competencia en educación. • O Concelleiro delegado da área de Seguridade Cidadá. • O Xefe da Policía Local. • O Xefe de Protección Civil. • O Director do parque. Secretario: O Secretario Xeral do Concello ou persoa en quen delegue. O presidente será elixido polos propios compoñentes da Xunta Rectora, entre os seus membros, determinando o tempo da súa elección, o vogal ao que en cada caso corresponda a substitución daquel e estea facultado para actuar na súa delegación. A Xunta constituirase válidamente cando concorran, polo menos, os dous terzos dos seus compoñentes, e adoptará os seus acordos por maioría simple, servindo en caso de empate como voto de calidade o do Presidente. A Xunta Rectora deberase reunir periódicamente e polo menos unha vez ao ano, para aprobar a memoria, orzamentos, plan de actuacións, etc. O Director, cuxo nomeamento será proposto pola Xunta Rectora ao Concello de Lalín, propietario do Parque, executará os acordos de dita Xunta e será o responsable do funcionamento do Parque. A Dirección do Parque elaborará anualmente, no mes de setembro, unha programación e plan de actuacións das actividades a desenvolver no Parque Infantil de Tráfico. Igualmente presentarase ao finalizar o curso escolar, unha memoria onde queden reflectidas todas as actividades e incidencias que se desenvolveron no Parque. O Parque contará, polo menos, cun monitor, responsable do desenvolvemento e a impartición dos programas teórico- prácticos e actividades. Estes poden ser profesores de educación primaria ou secundaria ou ben policías locais, indistintamente, e serán seleccionados e propostos pola Xunta Rectora, tendo sempre en conta para a selección que o monitor posúa os suficientes coñecementos teórico-prácticos en educación vial para desenvolver a súa labor. Terán a obrigación de desenvolver todas as programacións establecidas pola Xunta Rectora e encargaranse do mantemento do Parque Infantil de Educación Vial de Lalín, dando conta inmediata de cantas anomalías se produzan. O Director do Parque Infantil de Educación Vial, en colaboración cos monitores, presentará todos os anos, no mes de setembro, unha programación e un plan de traballo, así como unha memoria das actividades desenvolvidas durante o curso escolar, tales como visitas aos centros educativos, organización de concursos e posibles participacións en campionatos de educación vial organizados pola Dirección Xeral de Tráfico. Unha vez aprobado o plan pola Xunta Rectora poñerase inmediatamente en execución, procurando facelo coincidir co inicio do curso escolar. O Parque Infantil comezará e acabará as súas actividades exclusivamente didácticas e sen ánimo de lucro axustándose ao calendario escolar, sen prexuízo de que se poidan desenvolver actividades educativas en períodos vacacionais. As instalacións do Parque poderán ser empregadas por cantos centros escolares ou outros colectivos o soliciten, sempre que nese momento as instalacións non estean sendo utilizadas pola Dirección do Parque para o desenvolvemento dunha actuación. O horario de utilización por escolares axustarase á programación anual que se presente, sendo normalmente pola mañá a partir das 10:00 horas e ata o fin da xornada escolar ou, no seu caso, pola tarde, segundo as necesidades. Outros colectivos que puidesen acceder ás instalacións deberán adaptarse ás disponibilidades dentro do horario do funcionamento do Parque que será normalmente o seguinte: De luns a venres: 9:00 a 19:00 horas. Sábados: segundo disponibilidade dos monitores. Preferentemente, poderán utilizar o Parque os escolares procedentes de centros educativos que traballen habitualmente educación vial. Se o comportamento dalgún dos usuarios do Parque Infantil de Educación Vial fose incorrecto, non cumprise as normas do Parque ou a súa conduta puidese supoñer risco para o resto dos usuarios, será expulsado do recinto de forma temporal ou definitiva. Tamén poderían acceder, previa solicitude de autorización á Xunta Rectora, ou na súa falla aos monitores, escolares doutros municipios que carezan deste tipo de instalacións ou que visiten o Concello de Lalín con fins pedagóxicos. En todo caso, e previamente á realización de prácticas no Parque de Educación Vial os usuarios deberán recibir instrucións teóricas previas sobre as normas e sinais esenciais de circulación. O mantemento correspóndelle ao Concello de Lalín, o cal terá as instalacións e materiais, tanto os da súa propiedade coma os cedidos por outros Organismos, en perfecto estado de utilización e seguridade para os usuarios. A vixilancia das instalacións será efectuada pola Policía Local de Lalín, responsable da seguridade de todas as instalacións municipais. Anualmente a Xunta Rectora, a proposta da Dirección do Parque e de acordo coas previsións orzamentarias, aprobará as dotacións económicas destinadas ao Parque Infantil de Tráfico de Lalín, para o seu mantemento e mellora en todos os aspectos, tanto dos bens propios coma os cedidos por outros Organismos ou Entidades. A Dirección Xeral de Tráfico, dentro das súas posibilidades orzamentarias, contribuirá á renovación do material dentro dos termos e condicións previstos nas Resolucións de 15 de setembro de 1992 e 28 de outubro de 1994, sendo ademáis a encargada de colaborar na formación dos monitores e transmitirlles as directrices e novidades que se vaian producindo no ámbito da educación vial. O Excmo. Concello de Lalín, titular das instalacións, contratará unha póliza de seguros que cubra toda clase de riscos aos usuarios durante o normal funcionamento das mesmas. Non se contempla a posibilidade de asegurar os desprazamentos dos alumnos ata o Parque para asistir ás clases de educación vial, que corresponde á Xunta de Galicia, administración que ten atribuída a competencia en materia de educación. Lalín, 16 de xaneiro de 2015.—O Alcalde, José Crespo Iglesias.